蠟梅一首
作者：周紫芝
朝代：宋

paragraphs: 彼美青樓倡，顔色豈不好。
春風桃李花，過雨堪一掃。
粲粲星冠女，雲宫在三島。
霧帔卷黄羅，披風出雲表。
焚香禮夜壇，香霧生杳渺。
恨無脂粉顔，千金聘嫋嫋。
劉郎竟不來，含嚬弄清曉。
誰憐傲霜枝，照眼自明瞭。
永懷蕊宫姿，微黄淡飛標。
清蟾耿寒枝，與月自相惱。
真賞久未逢，殘英惜空老。